Charlotte Dyremose (KF), 2002-04-16:
Der er en række elementer i det forslag, vi her behandler.
Det første element er skattestoppet - også for bilisterne.
Det bakker vi selvfølgelig op om, så der også for danske bilister nu er en sikkerhed mod den evindelige skatteskrue.
Den før omtalte fjernelse af registreringsafgiften for køreskolebusserne skaber en vis balance, der giver mulighed for også at købe nye busser, hvor problemet har været, at man i stort omfang har brugt gamle busser.
Så er der forslaget om at tilskynde til miljøvenlige motorcykler, som er god konservativ politik.
Vi Konservative vil meget gerne være med til at styrke indsatsen for vores alle sammens miljø.
Det gode i forslaget, som det ligger her, er, at den, der først tager hensyn til miljøet, får størst glæde af forslaget.
Jeg skal også sige, at miljø er og bliver vores alle sammens ansvar og dermed også det enkelte individs ansvar.
Derfor hviler der en forpligtelse på os alle og en forpligtelse på det enkelte individ til at tage hensyn til miljøet og derfor også handle miljøvenligt.
Det lægger vi Konservative stor vægt på.
Samtidig er der ingen tvivl om, at det er sund fornuft, at vi herfra også politisk tilskynder folk til at handle miljøvenligt, miljørigtigt, så man ikke kommer til at føle sig til grin, hvis man gør dette.
Med hensyn til godtgørelsen af registreringsafgiften ved udførsel af biler åbner vi her mulighed for en eksport af brugte biler ved at fjerne den dobbeltbeskatning, der i dag er problematisk i forhold til det indre marked.
Enten vil det betyde, at det går lige op - den brugte bil med den brugte bil - eller at man ønsker i stedet
for sin brugte bil at få en ny bil, og dermed kan man være med til at forny den danske bilpark.
Vigtigst af alt er, at vi her er med til at give folk et reelt valg mellem deres brugte bil og en ny bil
, og det støtter vi også.
Med hensyn til revisionen af vurderingsproceduren mener vi, at det er sund fornuft, at det nu er Statens Bilinspektion, der får ansvaret for denne.
Det vil give en serviceforbedring for borgeren, da bilen nu kun skal fremvises én gang i stedet for op til tre gange.
Den slags serviceforbedringer for borgerne er vi Konservative stærke tilhængere af. Med dette forslag vil det også være slut med de tåbeligheder, der en gang imellem er opstået for nogle mennesker, der, før bilen kunne indregistreres, skulle køre den op til Told og Skat, så de kunne se på den dér, og så vidt jeg ved, må man ikke køre bilen op til Told og Skat, når den ikke er indregistreret. Vi ser også en sund logik i en forenkling af afskrivningsreglerne for nyere brugte biler, da det jo er åbenlyst, at en ny bil forringes i værdi allerhurtigst.
Sidst, men sandelig ikke mindst, er der forslaget om ophævelse af reglerne om kørebøger for biler på gule nummerplader.
Hermed stopper vi formodningen om, at folk snyder og bedrager, før de har gjort noget.
Vi stopper den omvendte bevisførelse; man skal ikke konstant bevise over for staten, at man ikke snyder.
Det er vi Konservative stærke tilhængere af.
Vi er utrolig glade for det her forslag, så vi holder op med på forhånd at kriminalisere den enkelte borger.
Der skal ikke herske nogen som helst tvivl om, at privat kørsel i en bil på gule nummerplader, der ikke er registreret til det, er en overtrædelse af momsloven, en overtrædelse af vægtafgiftsloven og desuden kan være i strid med skattekontrolloven, og det er klart, at bryder man loven, skal man straffes.
Det er god konservativ politik.
Vi ønsker sandelig ikke, at man bryder loven, vi ønsker helt klart og utvetydigt at give det signal, at bryder man loven, skal man straffes for det.
Man kan i forbindelse med skattekontrolloven straffes med bøde og fængsel i op til 2 år.
Det ser vi som fornuftigt.
Men følger man loven, skal man ikke kriminaliseres, og det gennemfører vi med det her forslag, som vi er utrolig glade for i Det Konservative Folkeparti.